Regeringen og Dansk Folkeparti har afsat 4,3 millioner kroner fra 2018 til 2021 til anonym behandling af pædofile. Det fortæller P1 Orientering i dag.

Frygten for at blive fordømt eller registreret afholder mange mennesker med seksuelle fantasier om børn fra at søge professionel hjælp.

Man kan nemlig ikke komme i behandling i det offentlige uden om egen læge, eller få skærmet deres seksuelle præferencer i journalen, hvis man går til det offentlige i dag.

Og det medvirker til, at færre søger om hjælp i tide, mener Regeringen og Dansk Folkeparti. Men det vil de nu lave om på.

- Vi bliver nødt til at gøre noget ved det her, siger Jane Heitmann, sundhedsordfører for Venstre.

- Vi skal sikre, at flere selv har lyst til at søge hjælp. For det er jo det, det handler om, at de selv kan se, at de kan henvende sig uden at blive stigmatiseret eller hængt ud i strakt arm.

Vi kan ikke hænge hatten på, at vi har et telefontilbud på Rigshospitalet nogle timer om ugen, det er simpelthen for lidt. Jane Heitmann, sundhedsordfører, Venstre

Og hun bakkes op af Dansk Folkepartis sundhedsordfører, Liselott Blixt.

Læs også : Oliver er pædofil: Jeg kunne aldrig finde på at handle på mine lyster

- Jeg har fået et større indblik med de udsendelser, I havde på P1, om, at der er ret mange unge mennesker, som går med de her tanker, og ingen steder har at gå hen. De kan ikke gå til familie eller egen læge, de står i et vakuum. Vi må sikre, at de har et sted at gå hen, så de kan undgå at begå overgreb og leve et bedre liv med sig selv også.

Brug for mere end et par timer om ugen

Der findes i dag en anonym telefonlinje hos Sexologisk Klinik i København ved navn Bryd Cirklen, hvor man allerede i dag kan ringe anonymt og få noget rådgivning.

Jeg går rundt med skyldfølelsen af at havde misbrugt et barn, uden at have gjort det. Oliver, pædofil

Men det er ikke nok, mener Jane Heitmann fra Venstre.

- Jeg kunne godt tænke mig et bedre og anderledes tilbud, hvor man kan henvende sig og sige ”Jeg har de her bizarre tanker om små drenge og piger”.

Læs også : Eksperter: Tabu om pædofili skaber flere overgreb mod børn

- Vi kan ikke hænge hatten på, at vi har et telefontilbud på Rigshospitalet nogle timer om ugen, det er simpelthen for lidt.

Oliver, der er en af de unge pædofile, der medvirker med i P1 Dokumentaren, "Hjælp mig, jeg er pædofil," havde aldrig hørt om tilbuddet fra Sexologisk Klinik. Han foretrækker at få hjælp igennem internettet fra ligesindede.

- Jeg går rundt med skyldfølelsen af at havde misbrugt et barn, uden at have gjort det, siger Oliver.

Han håber at et fremtidigt anonymt tilbud til pædofile kommer til at inkludere, at pædofile kan tale med hinanden om, hvordan man kan leve med lysten til børn uden at handle på den, og på den måde være positive forbilleder for hinanden.

Sexologisk Klinik: God begyndelse

Hos Sexologisk Klinik i København, som står bag den anonyme telefonrådgivning ved navn Bryd Cirklen, er man positiv over for at indføre behandling til pædofile uden om egen læge samt afskærmning af folks journaler.

- Det er to gode tiltag, siger Ellids Kristensen, som er leder af Sexologisk Klinik i København.

Hun mener dog ikke, at de afsatte penge rækker langt, hvis der pludselig kommer mange flere i behandling.

- Det er en god begyndelse, lyder det fra Ellids Kristensen.

Hør udsendelsen her P1 Dokumentar har lavet en historie om dydige pædofile. Du kan høre dokumentarserien her.

Regeringen og Dansk Folkeparti har i første afsat nogle midler til at styrke indsatsen for anonymt at hjælpe pædofile og forebygge overgreb mod børn. Næste skridt bliver at indsamle viden fra Danmark og udlandet for at se, hvilke konkrete løsninger, der er brug for.